《王若夫谓水晶蒲萄本出其家求诗》
宋代·吴芾

君家蒲萄天下奇，奴视百果何其卑。
种成满架日蕃衍，清似水晶甘若饴。
八月江南风日美，正是人家酒熟时。
盘中珍果有如此，谁数闽中生荔枝。
乡人歆艳竞分种，不过数年条已萎。
胡为君家植此树，阅岁数十如新移。
我闻尤物天所靳，盛衰颇与人相随。
君家令祖有贤行，一邑远近人争推。
少虽失身事刀笔，吏之操术皆耻为。
处心积虑人莫及，奉法循理古亦稀。
人与黄金目不视，身居暗室心不欺。
退处郊坰忍穷困，只教子孙为布衣。
天公无以表纯懿，特以此果先见贻。
其孙努力效儒业，表表颍出非常儿。
未壮果能立门户，直上蟾宫攀桂枝。
自余虽未登上第，亦已飞鸣到礼闱。
俱传清白守家训，端若此果光陆离。
今君既取以饷我，又复琢句形声诗。
愿君采折多酝酿，积千万石为酒池。
客来自此酌不竭，永永百年供寿卮。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。